title: 2006/106/ΕΚ: Απόφαση του Συμβουλίου, της  30ής Ιανουαρίου 2006 , σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Αυστραλίας στο πλαίσιο των άρθρων XXIV:6 και ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση

text:
               17.2.2006

               EL

               Επίσημη Εφημερίδα της Ευρωπαϊκής Ένωσης

               L 47/52

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Ιανουαρίου 2006
   σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Αυστραλίας στο πλαίσιο των άρθρων XXIV:6 και ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση
   (2006/106/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 22 Μαρτίου 2004, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του ΠΟΕ σύμφωνα με το άρθρο XXIV:6 της ΓΣΔΕ του 1994, στο πλαίσιο της διαδικασίας προσχώρησης στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας.

               (2)

               Η Επιτροπή διεξήγαγε τις διαπραγματεύσεις σε συνεννόηση με την επιτροπή που συστάθηκε βάσει του άρθρου 133 της συνθήκης και στο πλαίσιο των διαπραγματευτικών οδηγιών που εκδόθηκαν από το Συμβούλιο.

               (3)

               Η Επιτροπή ολοκλήρωσε τις διαπραγματεύσεις για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Αυστραλίας σύμφωνα με τα άρθρα XXIV:6 και ΧΧVΙΙΙ της ΓΣΔΕ του 1994. Η συμφωνία αυτή θα πρέπει συνεπώς να εγκριθεί.

               (4)

               Τα απαιτούμενα μέτρα για την εφαρμογή της παρούσας αποφάσεως θεσπίζονται σύμφωνα με την απόφαση 1999/486/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (1),

         ΑΠΟΦΑΣΙΖΕΙ:
   Άρθρο 1
   Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Αυστραλίας στο πλαίσιο των άρθρων XXIV:6 και XXVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση, ως προς την ανάκληση ειδικών παραχωρήσεων που απορρέει από την ανάκληση των πινάκων παραχωρήσεων της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της διαδικασίας προσχώρησής τους στην Ευρωπαϊκή Ένωση εγκρίνεται εξ ονόματος της Κοινότητας.
   Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.
   Άρθρο 2
   Η Επιτροπή θεσπίζει λεπτομερείς κανόνες για την εφαρμογή της παρούσας συμφωνίας υπό μορφή ανταλλαγής επιστολών σύμφωνα με τη διαδικασία που καθορίζεται στο άρθρο 3 της παρούσας απόφασης.
   Άρθρο 3
   1.   Η Επιτροπή επικουρείται από την επιτροπή διαχείρισης για τα σιτηρά που συστάθηκε με το άρθρο 25 του κανονισμού (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, για την κοινή οργάνωση της αγοράς των σιτηρών (2), ή από την αρμόδια επιτροπή που συστάθηκε βάσει του αντίστοιχου άρθρου του κανονισμού για την κοινή οργάνωση της αγοράς για το οικείο προϊόν.
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.
   Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ είναι ένας μήνας.
   3.   Η επιτροπή θεσπίζει τον εσωτερικό της κανονισμό.
   Άρθρο 4
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία δεσμεύοντας την Κοινότητα (3).

      Βρυξέλλες, 30 Ιανουαρίου 2006.

            Για το Συμβούλιο

            Η Πρόεδρος

         U. PLASSNIK

      (1)  ΕΕ L 184 της 17.7.1999, σ. 23.

      (2)  ΕΕ L 270 της 21.10.2003, σ. 78· κανονισμός όπως τροποποιήθηκε από τον κανονισμό (ΕΚ) αριθ. 1154/2005 της Επιτροπής (ΕΕ L 187 της 19.7.2005, σ. 11).

      (3)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης.
    ---documentbreak---

               17.2.2006

               EL

               Επίσημη Εφημερίδα της Ευρωπαϊκής Ένωσης

               L 47/54

         ΣΥΜΦΩΝΊΑ ΥΠΟ ΜΟΡΦΉ ΑΝΤΑΛΛΑΓΉΣ ΕΠΙΣΤΟΛΏΝ
   μεταξύ της Ευρωπαϊκής Κοινότητας και της Αυστραλίας στο πλαίσιο των άρθρων XXIV:6 και ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση
   Βρυξέλλες,
   Κύριε,
   Μετά την έναρξη των διαπραγματεύσεων που διεξήχθησαν μεταξύ των Ευρωπαϊκών Κοινοτήτων (ΕΚ) και της Αυστραλίας στο πλαίσιο των άρθρων XXIV:6 και XXVIII της ΓΣΔΕ του 1994, με σκοπό την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην ΕΚ, συμφωνούνται τα ακόλουθα μεταξύ της ΕΚ και της Αυστραλίας, με σκοπό την ολοκλήρωση των διαπραγματεύσεων που άρχισαν μετά τη γνωστοποίηση της ΕΚ, με ημερομηνία 19 Ιανουαρίου 2004, στον ΠΟΕ, κατ’ εφαρμογή του άρθρου XXIV:6 της ΓΣΔΕ του 1994.
   Η ΕΚ συμφωνεί να ενσωματώσει στον πίνακά της, για το τελωνειακό έδαφος της ΕΚ των 25, τις παραχωρήσεις που περιείχε ο προηγούμενός της πίνακας.
   Η ΕΚ συμφωνεί να ενσωματώσει στον πίνακά της για την ΕΚ των 25 τις παραχωρήσεις που περιέχει το παράρτημα της παρούσας συμφωνίας.
   Η παρούσα συμφωνία τίθεται σε ισχύ την ημερομηνία παραλαβής από την Κοινότητα δεόντως επικυρωμένης επιστολής της Αυστραλίας για τη συμφωνία, ύστερα από εξέταση από τα μέρη σύμφωνα με τις οικείες διαδικασίες τους. Η ΕΚ αναλαμβάνει να καταβάλει κάθε δυνατή προσπάθεια για να θέσει σε εφαρμογή τα κατάλληλα εκτελεστικά μέτρα πριν από την 1η Ιανουαρίου 2006 και, επ’ ουδενί, μετά την 1η Ιουλίου 2006.
   Με εξαιρετική εκτίμηση,

      Εξ ονόματος της Ευρωπαϊκής Κοινότητας

      ΠΑΡΑΡΤΗΜΑ

                  —

                  Προστίθενται 136 τόνοι (βάρος σφαγίου) στην ποσότητα που έχει οριστεί για την Αυστραλία βάσει της κοινοτικής δασμολογικής ποσόστωσης για το πρόβειο κρέας· «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα» (κωδικός δασμολογίου 0204),

                  —

                  καθορίζεται για μια χώρα (Αυστραλία) δασμολογική ποσόστωση 9 925 τόνων ακατέργαστης ζάχαρης (αριθμός δασμολογικής κλάσεως 1701 11 10), με συντελεστή 98 ευρώ/τόνο,

                  —

                  προστίθενται 4 003 τόνοι (erga omnes) βάσει της κοινοτικής δασμολογικής ποσόστωσης ΕΚ για τα «κρέατα βοοειδών, κατεψυγμένα· μπροστινά τέταρτα μη χωρισμένα ή χωρισμένα· χωρίς κόκαλα» και «παραπροϊόντα σφαγίων βρώσιμα, κατεψυγμένα· στύλοι διαφράγματος και διάφραγμα. Τα κρέατα που εισάγονται προορίζονται για μεταποίηση» (αριθμοί δασμολογικής διάκρισης 0202 20 30, 0202 30, 0206 29 91),

                  —

                  προστίθενται 150 τόνοι (βάρος προϊόντος) στην ποσότητα που έχει ορισθεί για την Αυστραλία βάσει της κοινοτικής δασμολογικής ποσόστωσης για «υψηλής ποιότητας κρέατα βοοειδών, νωπά, διατηρημένα με απλή ψύξη ή κατεψυγμένα, με ή χωρίς κοκάλα· παραπροϊόντα βοείου κρέατος, νωπά, διατηρημένα με απλή ψύξη ή κατεψυγμένα» (αριθμοί δασμολογικής διάκρισης ex02 01, ex02 02, ex02061095 και ex02062991),

                  —

                  προστίθενται 461 τόνοι στην ποσότητα που έχει οριστεί για την Αυστραλία βάσει της κοινοτικής δασμολογικής ποσόστωσης της ΕΚ για το τυρί Cheddar (αριθμός δασμολογικής ποσόστωσης ex04069021),

                  —

                  προστίθενται 1 360 τόνοι (erga omnes) βάσει της κοινοτικής δασμολογικής ποσόστωσης (αριθμοί δασμολογικής ποσόστωσης 0405 10, 0405 90).

            Στις ποσοστώσεις εφαρμόζονται οι συντελεστές της ΕΚ των 15.

   Βρυξέλλες,
   Κύριε,
   Αναφέρομαι στην επιστολή σας που έχει ως εξής:

      «Μετά την έναρξη των διαπραγματεύσεων που διεξήχθησαν μεταξύ των Ευρωπαϊκών Κοινοτήτων (ΕΚ) και της Αυστραλίας στο πλαίσιο των άρθρων XXIV:6 και XXVIII της ΓΣΔΕ του 1994, με σκοπό την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην ΕΚ, συμφωνούνται τα ακόλουθα μεταξύ της ΕΚ και της Αυστραλίας, με σκοπό την ολοκλήρωση των διαπραγματεύσεων που άρχισαν μετά τη γνωστοποίηση της ΕΚ, με ημερομηνία 19 Ιανουαρίου 2004, στον ΠΟΕ, κατ’ εφαρμογή του άρθρου XXIV:6 της ΓΣΔΕ του 1994.
      Η ΕΚ συμφωνεί να ενσωματώσει στον πίνακά της, για το τελωνειακό έδαφος της ΕΚ των 25, τις παραχωρήσεις που περιείχε ο προηγούμενός της πίνακας.
      Η ΕΚ συμφωνεί να ενσωματώσει στον πίνακά της για την ΕΚ των 25 τις παραχωρήσεις που περιέχει το παράρτημα της παρούσας συμφωνίας.
      Η παρούσα συμφωνία τίθεται σε ισχύ την ημερομηνία παραλαβής από την Κοινότητα δεόντως επικυρωμένης επιστολής της Αυστραλίας για τη συμφωνία, ύστερα από εξέταση από τα μέρη σύμφωνα με τις οικείες διαδικασίες τους. Η ΕΚ αναλαμβάνει να καταβάλει κάθε δυνατή προσπάθεια για να θέσει σε εφαρμογή τα κατάλληλα εκτελεστικά μέτρα πριν από την 1η Ιανουαρίου 2006 και, επ’ ουδενί, μετά την 1η Ιουλίου 2006.».

   Έχω την τιμή να σας εκφράσω τη σύμφωνη γνώμη της κυβερνήσεώς μου.
   Με εξαιρετική εκτίμηση,

      Εξ ονόματος της Αυστραλίας


title: 2004/731/ΕΚ: Απόφαση του Συμβουλίου, της 26ης Ιουλίου 2004, για τη σύναψη της συμφωνίας μεταξύ της Ευρωπαϊκής Ένωσης και της Βοσνίας Ερζεγοβίνης σχετικά με διαδικασίες ασφάλειας για την ανταλλαγή διαβαθμισμένων πληροφοριών

text:
               27.10.2004

               EL

               Επίσημη Εφημερίδα της Ευρωπαϊκής Ένωσης

               L 324/15

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 26ης Ιουλίου 2004
   για τη σύναψη της συμφωνίας μεταξύ της Ευρωπαϊκής Ένωσης και της Βοσνίας Ερζεγοβίνης σχετικά με διαδικασίες ασφάλειας για την ανταλλαγή διαβαθμισμένων πληροφοριών
   (2004/731/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως τα άρθρα 24 και 38,
   τη σύσταση της προεδρίας,
   Εκτιμώντας τα ακόλουθα:

               (1)

               Κατά τη σύνοδό του στις 27 και 28 Νοεμβρίου 2003, το Συμβούλιο αποφάσισε να εξουσιοδοτήσει την προεδρία, επικουρούμενη από τον Γενικό Γραμματέα/Ύπατο Εκπρόσωπο (ΓΓ/ΥΕ), να αρχίσει διαπραγματεύσεις με ορισμένα τρίτα κράτη, σύμφωνα με τα άρθρα 24 και 38 της συνθήκης για την Ευρωπαϊκή Ένωση, προκειμένου να συνάψει η Ευρωπαϊκή Ένωση με έκαστο εξ αυτών συμφωνία σχετικά με διαδικασίες ασφάλειας όσον αφορά την ανταλλαγή διαβαθμισμένων πληροφοριών.

               (2)

               Συνεπεία της εν λόγω εξουσιοδότησης για την έναρξη διαπραγματεύσεων, η προεδρία, επικουρούμενη από τον ΓΓ/ΥΕ, διαπραγματεύθηκε συμφωνία με τη Βοσνία Ερζεγοβίνη σχετικά με διαδικασίες ασφάλειας για την ανταλλαγή διαβαθμισμένων πληροφοριών.

               (3)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Ένωσης και της Βοσνίας Ερζεγοβίνης σχετικά με διαδικασίες ασφάλειας για την ανταλλαγή διαβαθμισμένων πληροφοριών εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 26 Ιουλίου 2004.

            Για το Συμβούλιο

            Ο Πρόεδρος

         B. R. BOT

   ΣΥΜΦΩΝΊΑ
   μεταξύ της Ευρωπαϊκής Ένωσης και της Βοσνίας Ερζεγοβίνης σχετικά με διαδικασίες ασφάλειας για την ανταλλαγή διαβαθμισμένων πληροφοριών
   Η ΒΟΣΝΙΑ ΕΡΖΕΓΟΒΙΝΗ,
   εκπροσωπούμενη από το Υπουργείο Ασφάλειας της Βοσνίας Ερζεγοβίνης,
   αφενός, και
   Η ΕΥΡΩΠΑΪΚΗ ΕΝΩΣΗ,
   εφεξής «ΕΕ», εκπροσωπούμενη από την προεδρία του Συμβουλίου της Ευρωπαϊκής Ένωσης,
   αφετέρου,
   αποκαλούμενες εφεξής τα μέρη,
   ΕΚΤΙΜΩΝΤΑΣ ότι η Βοσνία Ερζεγοβίνη και η ΕΕ συμμερίζονται τους στόχους της από κάθε άποψη ενίσχυσης της ασφάλειάς τους και της παροχής, στους υπηκόους τους, υψηλού επιπέδου ασφάλειας μέσα σε ένα χώρο ασφάλειας,
   ΕΚΤΙΜΩΝΤΑΣ ότι η Βοσνία Ερζεγοβίνη και η ΕΕ συμφωνούν ότι θα πρέπει να αναπτύξουν μεταξύ τους διαβουλεύσεις και συνεργασία σε θέματα κοινού ενδιαφέροντος που αφορούν την ασφάλεια,
   ΕΚΤΙΜΩΝΤΑΣ ότι, στη συνάρτηση αυτή, διαρκώς χρειάζεται να ανταλλάσσονται διαβαθμισμένες πληροφορίες μεταξύ της Βοσνίας Ερζεγοβίνης και της ΕΕ,
   ΑΝΑΓΝΩΡΙΖΟΝΤΑΣ ότι η πλήρης και αποτελεσματική διαβούλευση και συνεργασία είναι δυνατόν να απαιτεί την πρόσβαση σε διαβαθμισμένες πληροφορίες και υλικό της Βοσνίας Ερζεγοβίνης και της ΕΕ καθώς και την ανταλλαγή διαβαθμισμένων πληροφοριών και σχετικού υλικού μεταξύ της Βοσνίας Ερζεγοβίνης και της ΕΕ,
   ΕΧΟΝΤΑΣ ΕΠΙΓΝΩΣΗ του ότι για την πρόσβαση σε διαβαθμισμένες πληροφορίες και συναφές υλικό και την ανταλλαγή τους απαιτούνται κατάλληλα μέτρα ασφαλείας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Για την επίτευξη των στόχων της από κάθε άποψη ενίσχυσης της ασφάλειας ενός εκάστου των μερών, η παρούσα συμφωνία εφαρμόζεται στις διαβαθμισμένες πληροφορίες ή υλικό οιασδήποτε μορφής, που το ένα μέρος παρέχει στο άλλο ή που ανταλλάσσονται μεταξύ των μερών.
   Άρθρο 2
   Για τους σκοπούς της παρούσας συμφωνίας, ως διαβαθμισμένες πληροφορίες νοούνται οι πληροφορίες (δηλαδή γνώσεις που μπορούν να γνωστοποιούνται υπό οιαδήποτε μορφή) ή υλικό, που απαιτείται να προφυλάσσονται από μη επιτρεπόμενη κοινολόγηση και τους έχει αποδοθεί διαβάθμιση ασφαλείας (εφεξής «διαβαθμισμένες πληροφορίες»).
   Άρθρο 3
   Για τους σκοπούς της παρούσας συμφωνίας, ως «ΕΕ» νοείται το Συμβούλιο της Ευρωπαϊκής Ένωσης (εφεξής «Συμβούλιο»), ο Γενικός Γραμματέας/Ύπατος Εκπρόσωπος και η Γενική Γραμματεία του Συμβουλίου και η Επιτροπή των Ευρωπαϊκών Κοινοτήτων (εφεξής «Ευρωπαϊκή Επιτροπή»).
   Άρθρο 4
   Έκαστο των μερών:

               α)

               προστατεύει και διασφαλίζει τις διαβαθμισμένες πληροφορίες που υπόκεινται στην παρούσα συμφωνία, και που ένα μέρος παρέχει στο άλλο ή που ανταλλάσσονται μεταξύ των μερών·

               β)

               εξασφαλίζει ότι οι διαβαθμισμένες πληροφορίες που υπόκεινται στην παρούσα συμφωνία, είτε παρέχονται είτε ανταλλάσσονται, διατηρούν τη διαβάθμιση ασφαλείας που έχει καθορίσει το αποστέλλον μέρος. Το παραλαμβάνον μέρος προστατεύει και διασφαλίζει τις διαβαθμισμένες πληροφορίες σύμφωνα με τις διατάξεις των δικών του κανονισμών περί ασφαλείας πληροφοριών ή υλικού με ισοδύναμη διαβάθμιση ασφαλείας, όπως ορίζεται από τις ρυθμίσεις ασφαλείας που θεσπίζονται δυνάμει των άρθρων 11 και 12·

               γ)

               δεν χρησιμοποιεί τις διαβαθμισμένες πληροφορίες που υπόκεινται στην παρούσα συμφωνία για σκοπούς άλλους από εκείνους που όρισε η πηγή προέλευσης και για σκοπούς άλλους από εκείνους για τους οποίους οι πληροφορίες παρέχονται ή ανταλλάσσονται·

               δ)

               δεν κοινολογεί τις διαβαθμισμένες πληροφορίες που υπόκεινται στην παρούσα συμφωνία σε τρίτους ή σε άλλο οργανισμό ή όργανο της ΕΕ τους οποίους δεν αναφέρει το άρθρο 3, χωρίς την προηγούμενη συγκατάθεση της πηγής προέλευσης.

         Άρθρο 5
   1.   Διαβαθμισμένες πληροφορίες είναι δυνατόν να κοινολογούνται ή να αποκαλύπτονται, σύμφωνα με την αρχή του ελέγχου της πηγής προέλευσης, από ένα μέρος, το «αποστέλλον μέρος», προς το άλλο μέρος, το «παραλαμβάνον μέρος».
   2.   Για την αποκάλυψη σε παραλήπτες άλλους από τα μέρη της παρούσας συμφωνίας, η απόφαση για την κοινολόγηση ή αποκάλυψη διαβαθμισμένης πληροφορίας λαμβάνεται από το παραλαμβάνον μέρος, αφού ληφθεί η συγκατάθεση του αποστέλλοντος μέρους, σύμφωνα με την αρχή του ελέγχου της πηγής προέλευσης, όπως ορίζεται από τους κανονισμούς ασφαλείας του.
   3.   Κατά την εφαρμογή των παραγράφων 1 και 2, δεν είναι δυνατή μια γενική αποκάλυψη, εκτός εάν καθορισθούν και συμφωνηθούν διαδικασίες μεταξύ των μερών σχετικά με ορισμένες κατηγορίες πληροφοριών που αφορούν τις επιχειρησιακές τους απαιτήσεις.
   Άρθρο 6
   Έκαστο των μερών και των φορέων τους, όπως ορίζονται από το άρθρο 3, καθορίζει οργανισμό ασφαλείας και προγράμματα ασφαλείας, βάσει βασικών αρχών και ελαχίστων προτύπων ασφαλείας που ισχύουν για τα συστήματα ασφαλείας των μερών, τα οποία θεσπίζονται δυνάμει των άρθρων 11 και 12, ώστε να εξασφαλίζεται ισοδύναμος βαθμός προστασίας των διαβαθμισμένων πληροφοριών που υπόκεινται στην παρούσα συμφωνία.
   Άρθρο 7
   1.   Τα μέρη εξασφαλίζουν ότι όλα τα πρόσωπα τα οποία, κατά την εκτέλεση των επίσημων καθηκόντων τους, απαιτείται να έχουν πρόσβαση, ή λόγω των καθηκόντων ή των αρμοδιοτήτων τους τούς επιτρέπεται η πρόσβαση, σε διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας, έχουν ελεγχθεί καταλλήλως πριν τους επιτραπεί η πρόσβαση σε αυτές τις πληροφορίες.
   2.   Οι διαδικασίες ελέγχου της ασφάλειας αποσκοπούν στην εξακρίβωση του κατά πόσον ένα πρόσωπο κρίνεται έμπιστο, συνεπές και υπεύθυνο ώστε να δύναται να έχει πρόσβαση σε διαβαθμισμένες πληροφορίες.
   Άρθρο 8
   Τα μέρη παρέχουν αμοιβαία αρωγή όσον αφορά την ασφάλεια των διαβαθμισμένων πληροφοριών που υπόκεινται στην παρούσα συμφωνία, και τα θέματα κοινού ενδιαφέροντος που άπτονται της ασφάλειας. Οι διαβουλεύσεις και επιθεωρήσεις αμοιβαίας ασφάλειας διεξάγονται από τις αρχές σύμφωνα με τα οριζόμενα στο άρθρο 11, με σκοπό την αξιολόγηση της αποτελεσματικότητας των ρυθμίσεων ασφαλείας, εντός του πλαισίου των αρμοδιοτήτων τους, το οποίο ορίζεται δυνάμει των άρθρων 11 και 12.
   Άρθρο 9
   1.   Για τους σκοπούς της παρούσας συμφωνίας:

               α)

               Όσον αφορά την ΕΕ:
               όλη η αλληλογραφία αποστέλλεται στο Συμβούλιο, στην ακόλουθη διεύθυνση:

                           Council of the European Union

                           Chief Registry Officer

                           Rue de la Loi/Wetstraat 175

                           B-1048 Brussels,

                     όλη η αλληλογραφία διαβιβάζεται στα κράτη μέλη και την Επιτροπή των Ευρωπαϊκών Κοινοτήτων από τον προϊστάμενο της υπηρεσίας μητρώου του Συμβουλίου, με την επιφύλαξη της παραγράφου 2.

               β)

               Όσον αφορά τη Βοσνία Ερζεγοβίνη,
               όλη η αλληλογραφία αποστέλλεται στον προϊστάμενο της υπηρεσίας μητρώου του Υπουργείου Εξωτερικών της Βοσνίας Ερζεγοβίνης και διαβιβάζεται μέσω της αποστολής της Βοσνίας Ερζεγοβίνης στην Ευρωπαϊκή Ένωση, στην ακόλουθη διεύθυνση:

                           Mission of Bosnia and Herzegovina to the European Union

                           Registry Officer

                           Rue Tenbosch/Tenboschstraat 34

                           B-1000 Brussels.

         2.   Κατ’ εξαίρεση, η αλληλογραφία ενός μέρους στην οποία έχουν πρόσβαση μόνον συγκεκριμένοι αρμόδιοι υπάλληλοι, όργανα ή υπηρεσίες του μέρους αυτού, είναι δυνατόν, για επιχειρησιακούς λόγους, να απευθύνεται και να είναι προσιτή μόνον σε συγκεκριμένους αρμόδιους υπαλλήλους, όργανα ή υπηρεσίες του άλλου μέρους που έχουν ειδικά υποδειχθεί ως παραλήπτες, λαμβανομένων υπόψη των αρμοδιοτήτων τους και σύμφωνα με την αρχή σύμφωνα με την οποία πρέπει να γνωρίζουν μόνον ότι απαιτείται για την εκτέλεση των καθηκόντων τους. Όσον αφορά την Ευρωπαϊκή Ένωση, η αλληλογραφία αυτή διαβιβάζεται μέσω του προϊσταμένου της υπηρεσίας μητρώου του Συμβουλίου.
   Άρθρο 10
   O γραμματέας του Υπουργείου Εξωτερικών της Βοσνίας Ερζεγοβίνης και οι Γενικοί Γραμματείς του Συμβουλίου και της Ευρωπαϊκής Επιτροπής επιβλέπουν την εφαρμογή της παρούσας συμφωνίας.
   Άρθρο 11
   Για την εφαρμογή της παρούσας συμφωνίας:

               1.

               Το Υπουργείο Ασφάλειας, ως εθνική αρχή ασφάλειας, ενεργώντας υπό τη διεύθυνση και για λογαριασμό της κυβέρνησης της Βοσνίας Ερζεγοβίνης, είναι αρμόδιο για την κατάρτιση ρυθμίσεων ασφαλείας που σκοπό έχουν την προστασία και διασφάλιση των διαβαθμισμένων πληροφοριών που παρέχονται στη Βοσνία Ερζεγοβίνη δυνάμει της παρούσας συμφωνίας.

               2.

               Το γραφείο ασφαλείας της Γενικής Γραμματείας του Συμβουλίου (εφεξής «γραφείο ασφαλείας της ΓΓΣ») υπό τη διεύθυνση και για λογαριασμό του Γενικού Γραμματέα του Συμβουλίου, ενεργώντας εξ ονόματος του Συμβουλίου και υπό την εξουσία του, είναι αρμόδιο για την ανάπτυξη ρυθμίσεων ασφαλείας που σκοπό έχουν την προστασία και διασφάλιση των διαβαθμισμένων πληροφοριών που παρέχονται στην ΕΕ δυνάμει της παρούσας συμφωνίας.

               3.

               Η διεύθυνση ασφαλείας της Ευρωπαϊκής Επιτροπής, ενεργώντας εξ ονόματος της Επιτροπής των Ευρωπαϊκών Κοινοτήτων και υπό την εξουσία της, είναι αρμόδια για την ανάπτυξη ρυθμίσεων ασφαλείας που σκοπό έχουν την προστασία των διαβαθμισμένων πληροφοριών που παρέχονται ή ανταλλάσσονται δυνάμει της παρούσας συμφωνίας εντός της Ευρωπαϊκής Επιτροπής και στις εγκαταστάσεις της.

         Άρθρο 12
   Οι ρυθμίσεις ασφαλείας που θεσπίζονται δυνάμει του άρθρου 11 κατόπιν συμφωνίας των τριών οικείων γραφείων καθορίζουν τα πρότυπα για την αμοιβαία προστασία της ασφαλείας των διαβαθμισμένων πληροφοριών που υπόκεινται στην παρούσα συμφωνία. Όσον αφορά την ΕΕ, τα πρότυπα αυτά υπόκεινται στην έγκριση της επιτροπής ασφαλείας του Συμβουλίου.
   Άρθρο 13
   Οι αρχές που ορίζονται από το άρθρο 11 καθορίζουν τις διαδικασίες που ακολουθούνται σε περίπτωση που αποδεικνύεται ή υπάρχουν υπόνοιες ότι διαρρέουν διαβαθμισμένες πληροφορίες που υπόκεινται στην παρούσα συμφωνία.
   Άρθρο 14
   Πριν παρασχεθούν οι διαβαθμισμένες πληροφορίες που υπόκεινται στην παρούσα συμφωνία μεταξύ των μερών, πρέπει να συμφωνήσουν οι οριζόμενες από το άρθρο 11 αρμόδιες αρχές ασφαλείας ότι το παραλαμβάνον μέρος είναι σε θέση να προστατεύσει και να διασφαλίσει τις πληροφορίες που υπόκεινται στην παρούσα συμφωνία κατά τρόπο ο οποίος θα συνάδει προς τις ρυθμίσεις που θεσπίζονται δυνάμει των άρθρων 11 και 12.
   Άρθρο 15
   Η παρούσα συμφωνία ουδόλως εμποδίζει τα μέρη να συνάπτουν άλλες συμφωνίες σχετικές με την παροχή ή την ανταλλαγή διαβαθμισμένων πληροφοριών που υπόκεινται στην παρούσα συμφωνία, υπό την προϋπόθεση ότι αυτές δεν αντιβαίνουν στις διατάξεις της παρούσας συμφωνίας.
   Άρθρο 16
   Όλες οι διαφορές μεταξύ της Ευρωπαϊκής Ένωσης και της Βοσνίας Ερζεγοβίνης που απορρέουν από την ερμηνεία ή την εφαρμογή της παρούσας συμφωνίας διακανονίζονται με διαπραγματεύσεις μεταξύ των μερών.
   Άρθρο 17
   1.   Η παρούσα συμφωνία αρχίζει να ισχύει την πρώτη ημέρα του πρώτου μηνός μετά την κοινοποίηση από τα μέρη μεταξύ τους της ολοκλήρωσης των αναγκαίων για το σκοπό αυτό εσωτερικών διαδικασιών τους.
   2.   Η παρούσα συμφωνία δύναται να επανεξετασθεί με σκοπό να μελετηθεί το ενδεχόμενο πιθανών τροποποιήσεων μετά από αίτημα ενός των μερών.
   3.   Οι τυχόν τροποποιήσεις της παρούσας συμφωνίας γίνονται μόνο γραπτώς και κατόπιν κοινής συμφωνίας των μερών. Η παρούσα συμφωνία τίθεται σε ισχύ με αμοιβαία κοινοποίηση όπως προβλέπεται από την παράγραφο 1.
   Άρθρο 18
   Η παρούσα συμφωνία είναι δυνατόν να καταγγελθεί από ένα μέρος με γραπτή ειδοποίηση καταγγελίας που αποστέλλεται στο άλλο μέρος. Η καταγγελία αυτή παράγει αποτελέσματα έξι μήνες μετά την παραλαβή της κοινοποίησης από το άλλο μέρος, αλλά δεν θίγει τις υποχρεώσεις που έχουν ήδη αναληφθεί δυνάμει των διατάξεων της παρούσας συμφωνίας. Ειδικότερα, όλες οι διαβαθμισμένες πληροφορίες που έχουν παρασχεθεί ή ανταλλαγεί δυνάμει της παρούσας συμφωνίας εξακολουθούν να προστατεύονται σύμφωνα με τις διατάξεις που ορίζονται από αυτήν.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι, υπέγραψαν την παρούσα συμφωνία.
      Έγινε στις Βρυξέλλες, στις 5 Οκτωβρίου 2004, σε δύο αντίτυπα στην αγγλική γλώσσα.

         Για τη Βοσνία Ερζεγοβίνη

         Για την Ευρωπαϊκή Ένωση


title: 2005/4/ΕΚ: Απόφαση του Συμβουλίου, της 22ας Δεκεμβρίου 2004, για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και αριθ. 2 της ενδιάμεσης συμφωνίας σύνδεσης ΕΚ-Παλαιστινιακής Αρχής

text:
               5.1.2005

               EL

               Επίσημη Εφημερίδα της Ευρωπαϊκής Ένωσης

               L 2/4

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Δεκεμβρίου 2004
   για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και αριθ. 2 της ενδιάμεσης συμφωνίας σύνδεσης ΕΚ-Παλαιστινιακής Αρχής
   (2005/4/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Το άρθρο 12 της ευρωμεσογειακής ενδιάμεσης συμφωνίας σύνδεσης για το εμπόριο και τη συνεργασία μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας (1) (στο εξής καλούμενη «Παλαιστινιακή Αρχή»), η οποία ισχύει από την 1η Ιουλίου 1997 (στο εξής καλούμενη «ενδιάμεση συμφωνία σύνδεσης»), ορίζει ότι η Κοινότητα και η Παλαιστινιακή Αρχή εφαρμόζουν προοδευτικά μεγαλύτερη ελευθερία, μεταξύ άλλων, στις εμπορικές συναλλαγές τους στον τομέα των γεωργικών προϊόντων. Εξάλλου, το άρθρο 14 προβλέπει ότι, από την 1η Ιανουαρίου 1999, η Κοινότητα και η Παλαιστινιακή Αρχή εξετάζουν τις συνθήκες προκειμένου να καθορίσουν τα μέτρα ελευθέρωσης που εφαρμόζουν η Κοινότητα και η Παλαιστινιακή Αρχή, από την 1η Ιανουαρίου 2000, σύμφωνα με το στόχο ο οποίος καθορίζεται στο προαναφερθέν άρθρο 12.

               (2)

               Η Επιτροπή διαπραγματεύθηκε, εξ ονόματος της Κοινότητας, συμφωνία υπό μορφή ανταλλαγής επιστολών με σκοπό την αντικατάσταση των πρωτοκόλλων αριθ. 1 και αριθ. 2 της ενδιάμεσης συμφωνίας σύνδεσης.

               (3)

               Τα απαιτούμενα μέτρα για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (2),

         ΑΠΟΦΑΣΙΖΕΙ:
   Άρθρο 1
   Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και αριθ. 2 της ενδιάμεσης συμφωνίας σύνδεσης μεταξύ της Ευρωπαϊκής Κοινότητας και της Παλαιστινιακής Αρχής, εγκρίνεται εξ ονόματος της Κοινότητας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Τα αναγκαία μέτρα για την εφαρμογή των πρωτοκόλλων αριθ. 1 και αριθ. 2 θεσπίζονται σύμφωνα με τη διαδικασία που προβλέπεται στο άρθρο 3.
   Άρθρο 3
   1.   Η Επιτροπή επικουρείται από τις επιτροπές οι οποίες έχουν συσταθεί βάσει των αντίστοιχων διατάξεων των κανονισμών για την κοινή οργάνωση των αγορών ή από την επιτροπή τελωνειακού κώδικα η οποία έχει συσταθεί βάσει του άρθρου 248α του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (3).
   2.   Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
   Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ είναι ένας μήνας.
   3.   Οι επιτροπές θεσπίζουν τους κανονισμούς λειτουργίας τους.
   Άρθρο 4
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Κοινότητα.

      Βρυξέλλες, 22 Δεκεμβρίου 2004.

            Για το Συμβούλιο

            Ο Πρόεδρος

         C. VEERMAN

      (1)  ΕΕ L 187 της 16.7.1997, σ. 3.

      (2)  ΕΕ L 184 της 17.7.1999, σ. 23.

      (3)  ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 60/2004 της Επιτροπής (ΕΕ L 9 της 15.1.2004, σ. 8).
   ΣΥΜΦΩΝΊΑ
   υπό μορφή ανταλλαγής επιστολών μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και αριθ. 2 της ενδιάμεσης συμφωνίας σύνδεσης ΕΚ-Παλαιστινιακής Αρχής
   Κύριε,
   Λαμβάνω την τιμή να αναφερθώ στις διαπραγματεύσεις που πραγματοποιήθηκαν δυνάμει του άρθρου 12 της ευρωμεσογειακής ενδιάμεσης συμφωνίας σύνδεσης μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας (στο εξής καλούμενη «Παλαιστινιακή Αρχή»), εφεξής καλούμενη («ενδιάμεση συμφωνία σύνδεσης»), η οποία ισχύει από την 1η Ιουλίου 1997, και ορίζει ότι η Κοινότητα και η Παλαιστινιακή Αρχή εφαρμόζουν προοδευτικά μεγαλύτερη ελευθερία στις εμπορικές συναλλαγές τους στον τομέα των γεωργικών προϊόντων αμοιβαίου ενδιαφέροντος.
   Αυτές οι διαπραγματεύσεις πραγματοποιήθηκαν σύμφωνα με τις διατάξεις του άρθρου 14, το οποίο προβλέπει ότι, από την 1η Ιανουαρίου 1999, η Κοινότητα και η Παλαιστινιακή Αρχή εξετάζουν τις συνθήκες προκειμένου να καθορίσουν τα μέτρα ελευθέρωσης που εφαρμόζουν η Κοινότητα και η Παλαιστινιακή Αρχή, από την 1η Ιανουαρίου 2000, σύμφωνα με το στόχο ο οποίος καθορίζεται στο προαναφερθέν άρθρο 12.
   Κατά το πέρας των διαπραγματεύσεων, τα δύο μέρη συμφώνησαν στις ακόλουθες διατάξεις:

               1)

               Τα πρωτόκολλα αριθ. 1 και αριθ. 2 της ενδιάμεσης συμφωνίας σύνδεσης και τα παραρτήματά τους αντικαθίστανται από τα πρωτόκολλα αριθ. 1 και αριθ. 2 και τα παραρτήματά τους, τα οποία περιλαμβάνονται στα παραρτήματα I και II της παρούσας ανταλλαγής επιστολών.

               2)

               Η συμφωνία υπό μορφή ανταλλαγής επιστολών μεταξύ της Κοινότητας και της Παλαιστινιακής Αρχής, η οποία προσαρτάται στην ενδιάμεση συμφωνία σύνδεσης, σχετικά με το πρωτόκολλο αριθ. 1 και με τις εισαγωγές στην Κοινότητα νωπών κομμένων ανθέων και μπουμπουκιών ανθέων της διάκρισης 0603 10 του κοινού δασμολογίου, καταργείται.

               3)

               Έως το 2007, το αργότερο, η Κοινότητα και η Παλαιστινιακή Αρχή εξετάζουν την κατάσταση προκειμένου να καθορίσουν τα μέτρα ελευθέρωσης που εφαρμόζουν η Κοινότητα και η Παλαιστινιακή Αρχή, από την 1η Ιανουαρίου 2008, σύμφωνα με το στόχο ο οποίος καθορίζεται στο άρθρο 12 της ενδιάμεσης συμφωνίας σύνδεσης.

         Οι διατάξεις της παρούσας συμφωνίας υπό μορφή ανταλλαγής επιστολών εφαρμόζονται από την 1η Ιανουαρίου 2005.
   Σας παρακαλώ να μου γνωρίσετε εάν η κυβέρνησή σας συμφωνεί με τα ανωτέρω.
   Με τιμή,

          Εξ ονόματος του Συμβουλίου της Ευρωπαϊκής Ένωσης

   Κύριε,
   Έχω την τιμή να σας γνωρίσω τη λήψη της σημερινής επιστολής σας, η οποία έχει ως ακολούθως:
   «Λαμβάνω την τιμή να αναφερθώ στις διαπραγματεύσεις που πραγματοποιήθηκαν δυνάμει του άρθρου 12 της ευρωμεσογειακής ενδιάμεσης συμφωνίας σύνδεσης μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ), εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας (στο εξής καλούμενη “Παλαιστινιακή Αρχή”), εφεξής καλούμενη (“ενδιάμεση συμφωνία σύνδεσης”), η οποία ισχύει από την 1η Ιουλίου 1997, και ορίζει ότι η Κοινότητα και η Παλαιστινιακή Αρχή εφαρμόζουν προοδευτικά μεγαλύτερη ελευθερία στις εμπορικές συναλλαγές τους στον τομέα των γεωργικών προϊόντων αμοιβαίου ενδιαφέροντος.
   Αυτές οι διαπραγματεύσεις πραγματοποιήθηκαν σύμφωνα με τις διατάξεις του άρθρου 14, το οποίο προβλέπει ότι, από την 1η Ιανουαρίου 1999, η Κοινότητα και η Παλαιστινιακή Αρχή εξετάζουν τις συνθήκες προκειμένου να καθορίσουν τα μέτρα ελευθέρωσης που εφαρμόζουν η Κοινότητα και η Παλαιστινιακή Αρχή, από την 1η Ιανουαρίου 2000, σύμφωνα με το στόχο ο οποίος καθορίζεται στο προαναφερθέν άρθρο 12.
   Κατά το πέρας των διαπραγματεύσεων, τα δύο μέρη συμφώνησαν στις ακόλουθες διατάξεις:

               1)

               Τα πρωτόκολλα αριθ. 1 και αριθ. 2 της ενδιάμεσης συμφωνίας σύνδεσης και τα παραρτήματά τους αντικαθίστανται από τα πρωτόκολλα αριθ. 1 και αριθ. 2 και τα παραρτήματά τους, τα οποία περιλαμβάνονται στα παραρτήματα I και II της παρούσας ανταλλαγής επιστολών.

               2)

               Η συμφωνία υπό μορφή ανταλλαγής επιστολών μεταξύ της Κοινότητας και της Παλαιστινιακής Αρχής, η οποία προσαρτάται στην ενδιάμεση συμφωνία σύνδεσης, σχετικά με το πρωτόκολλο αριθ. 1 και με τις εισαγωγές στην Κοινότητα νωπών κομμένων ανθέων και μπουμπουκιών ανθέων της διάκρισης 0603 10 του κοινού δασμολογίου, καταργείται.

               3)

               Έως το 2007, το αργότερο, η Κοινότητα και η Παλαιστινιακή Αρχή εξετάζουν την κατάσταση προκειμένου να καθορίσουν τα μέτρα ελευθέρωσης που εφαρμόζουν η Κοινότητα και η Παλαιστινιακή Αρχή, από την 1η Ιανουαρίου 2008, σύμφωνα με το στόχο ο οποίος καθορίζεται στο άρθρο 12 της ενδιάμεσης συμφωνίας σύνδεσης.

         Οι διατάξεις της παρούσας συμφωνίας υπό μορφή ανταλλαγής επιστολών εφαρμόζονται από την 1η Ιανουαρίου 2005.
   Σας παρακαλώ να μου γνωρίσετε εάν η κυβέρνησή σας συμφωνεί με τα ανωτέρω.»
   Είμαι σε θέση να σας γνωρίσω ότι η Παλαιστινιακή Αρχή συμφωνεί με το περιεχόμενο της εν λόγω επιστολής.
   Με τιμή,

          Για την Παλαιστινιακή Αρχή

   ΠΑΡΑΡΤΗΜΑ I

      ΠΡΩΤΟΚΟΛΛΟ αριθ. 1
      για το καθεστώς που εφαρμόζεται κατά την εισαγωγή στην Κοινότητα γεωργικών προϊόντων, καταγωγής Δυτικής Όχθης και Λωρίδας της Γάζας

                  1.

                  Τα προϊόντα που απαριθμούνται στο παράρτημα, καταγωγής Δυτικής Όχθης και Λωρίδας της Γάζας, εισάγονται στην Κοινότητα σύμφωνα με τους όρους που προβλέπονται κατωτέρω και στο παράρτημα.

                              α)

                              Οι εισαγωγικοί δασμοί καταργούνται ή ανάγονται στο επίπεδο που αναφέρεται στη στήλη «α».

                              β)

                              Για ορισμένα προϊόντα, για τα οποία το κοινό δασμολόγιο προβλέπει την εφαρμογή δασμού κατ’ αξίαν και ειδικού δασμού, οι συντελεστές μείωσης που αναγράφονται στη στήλη «α» και «γ» εφαρμόζονται μόνο στους δασμούς κατ’ αξίαν. Ωστόσο, όσον αφορά το προϊόν που υπάγεται στον κωδικό ΣΟ 1509 10, η μείωση του δασμού επιβάλλεται και στον ειδικό δασμό.

                              γ)

                              Για ορισμένα προϊόντα, οι δασμοί καταργούνται εντός των ορίων των δασμολογικών ποσοστώσεων που ορίζονται για καθένα από αυτά στη στήλη «β». Οι δασμολογικές ποσοστώσεις εφαρμόζονται σε ετήσια βάση, από την 1η Ιανουαρίου έως τις 31 Δεκεμβρίου, εκτός εάν άλλως ορίζεται.

                              δ)

                              Για τις ποσότητες που εισάγονται καθ’ υπέρβαση των ποσοστώσεων, οι δασμοί του κοινού δασμολογίου εφαρμόζονται, ανάλογα με το συγκεκριμένο προϊόν, εξ ολοκλήρου ή μειωμένοι κατά τα ποσοστά που αναγράφονται στη στήλη «γ».

                  2.

                  Για ορισμένα προϊόντα, η απαλλαγή από τους δασμούς χορηγείται στο πλαίσιο των ποσοτήτων αναφοράς που καθορίζονται στη στήλη «δ».
                  Αν οι εισαγωγές ενός από αυτά τα προϊόντα υπερβαίνουν την ποσότητα αναφοράς, η Κοινότητα μπορεί, λαμβάνοντας υπόψη το ετήσιο ισοζύγιο συναλλαγών που καταρτίζει, να υπαγάγει το εν λόγω προϊόν σε κοινοτική δασμολογική ποσόστωση για όγκο ίσο με την εν λόγω ποσότητα αναφοράς. Στην περίπτωση αυτή, ο δασμός του κοινού δασμολογίου εφαρμόζεται, ανάλογα με το συγκεκριμένο προϊόν, εξ ολοκλήρου ή μειωμένος κατά τα ποσοστά που αναφέρονται στη στήλη «γ» για τις ποσότητες που εισάγονται καθ’ υπέρβαση της ποσόστωσης.

                  3.

                  Κατά το πρώτο έτος εφαρμογής, οι ποσότητες των δασμολογικών ποσοστώσεων και οι ποσότητες αναφοράς υπολογίζονται ανάλογα με τις βασικές ποσότητες, αφού ληφθεί υπόψη η προθεσμία που έχει διαρρεύσει πριν από την έναρξη ισχύος του παρόντος πρωτοκόλλου.

                  4.

                  Για ορισμένα προϊόντα που απαριθμούνται στο παράρτημα, το ύψος των δασμολογικών ποσοστώσεων αυξάνεται δύο φορές με βάση τις ποσότητες που αναφέρονται στη στήλη «ε». Η πρώτη αύξηση πραγματοποιείται την ημερομηνία κατά την οποία κάθε δασμολογική ποσόστωση χορηγήθηκε για δεύτερη φορά.

      ΠΑΡΑΡΤΗΜΑ ΤΟΥ ΠΡΩΤΟΚΟΛΛΟΥ αριθ. 1

                  Κωδικός ΣΟ (1)

                  Περιγραφή εμπορευμάτων (2)

                  Μείωση του δασμού ΜΕΚ (3) (%)

                  Δασμολογική ποσόστωση (σε τόνους, εκτός εάν αναφέρεται άλλως)

                  Μείωση του δασμού ΜΕΚ πέρα από τη σημερινή ή την πιθανή δασμολογική ποσόστωση (3) (%)

                  Ποσότητα αναφοράς (σε τόνους, εκτός εάν αναφέρεται άλλως)

                  Ειδικές διατάξεις

                  α

                  β

                  γ

                  δ

                  ε

                  0409 00 00

                  Μέλι φυσικό

                  100

                  500

                  0

                  Σημείο 4 — ετήσια αύξηση 250 τόνων

                  ex06 03 10

                  Άνθη και μπουμπούκια ανθέων, κομμένα, νωπά

                  100

                  2 000

                  0

                  Σημείο 4 — ετήσια αύξηση 250 τόνων

                  0702 00 00

                  Ντομάτες, νωπές ή κατεψυγμένες, από 1ης Δεκεμβρίου έως 31 Μαρτίου

                  100

                  60

                  2 000

                  ex07 03 10

                  Κρεμμύδια, νωπά ή κατεψυγμένα, από 15 Φεβρουαρίου έως 15 Μαΐου

                  100

                  60

                  0709 30 00

                  Μελιτζάνες νωπές ή κατεψυγμένες, από 15 Ιανουαρίου έως 30 Απριλίου

                  100

                  60

                  3 000

                  ex07 09 60

                  Πιπεριές του γένους Capsicum ή του γένους Pimenta, νωπές ή κατεψυγμένες:

                  0709 60 10

                  Γλυκοπιπεριές

                  100

                  40

                  1 000

                  0709 60 99

                  Άλλες

                  100

                  80

                  0709 90 70

                  Κολοκυθάκια, νωπά ή κατεψυγμένα, από 1ης Δεκεμβρίου έως τα τέλη Φεβρουαρίου

                  100

                  60

                  300

                  ex07099090

                  Αγριοκρέμμυδα του γένους Muscari comosum, νωπά ή διατηρημένα με απλή ψύξη, από 15 Φεβρουαρίου έως 15 Μαΐου

                  100

                  60

                  0710 80 59

                  Πιπεριές του γένους Capsicum ή του γένους Pimenta, άλλες από τις γλυκοπιπεριές, άβραστες ή βρασμένες στο νερό ή στον ατμό, κατεψυγμένες

                  100

                  80

                  0711 90 10

                  Πιπεριές του γένους Capsicum ή του γένους Pimenta, άλλες από τις γλυκοπιπεριές, διατηρημένες προσωρινά αλλά ακατάλληλες για διατροφή στην κατάσταση που βρίσκονται

                  100

                  80

                  0712 31 00
                  0712 32 00
                  0712 33 00
                  0712 39 00

                  Μανιτάρια, ώτα του Ιούδα (Auricularia spp.), τρεμέλες (Tremella spp.) και τρούφες, αποξηραμένα

                  100

                  500

                  0

                  ex08 05 10

                  Πορτοκάλια, νωπά

                  100

                  60

                  25 000

                  ex08 05 20

                  Μανταρίνια (στα οποία περιλαμβάνονται και τα tangerines και satsumas). Κλημεντίνες, wilkings και παρόμοια υβρίδια εσπεριδοειδών, νωπά

                  100

                  60

                  500

                  0805 40 00

                  Φράπες και γκρέιπ-φρουτ

                  100

                  80

                  ex08055010

                  Λεμόνια (Citrus limon, Citrus limonum), νωπά

                  100

                  40

                  800

                  0806 10 10

                  Επιτραπέζια σταφύλια, νωπά, από 1ης Φεβρουαρίου έως 14 Ιουλίου

                  100

                  1 000

                  0

                  Σημείο 4 — ετήσια αύξηση 500 τόνων

                  0807 19 00

                  Πεπόνια (στα οποία δεν περιλαμβάνονται τα καρπούζια), νωπά, από 1ης Νοεμβρίου έως 31 Μαΐου

                  100

                  50

                  10 000

                  0810 10 00

                  Νωπές φράουλες, από 1ης Νοεμβρίου έως 31 Μαρτίου

                  100

                  2 000

                  0

                  Σημείο 4 — ετήσια αύξηση 500 τόνων

                  0812 90 20

                  Πορτοκάλια, προσωρινά διατηρημένα, αλλά ακατάλληλα σε αυτή την κατάσταση για άμεση κατανάλωση

                  100

                  80

                  0904 20 30

                  Πιπεριές του γένους Capsicum ή του γένους Pimenta, άλλες από τις γλυκοπιπεριές, αποξεραμένες, αλλά όχι θρυμματισμένες ούτε σε σκόνη

                  100

                  80

                  1509 10

                  Παρθένο ελαιόλαδο

                  100

                  2 000

                  0

                  Σημείο 4 — ετήσια αύξηση 500 τόνων

                  2001 90 20

                  Πιπεριές του γένους Capsicum, άλλες από τις γλυκοπιπεριές (piments doux ή poivrons), παρασκευασμένες ή διατηρημένες με ξίδι ή οξικό οξύ

                  100

                  80

                  2005 90 10

                  Πιπεριές του γένους Capsicum, άλλες από τις γλυκοπιπεριές (piments doux ή poivrons), παρασκευασμένες ή διατηρημένες άλλως παρά με ξίδι ή οξικό οξύ, όχι κατεψυγμένες

                  100

                  80

      (1)  Κωδικοί ΣΟ που αντιστοιχούν στον κανονισμό (ΕΚ) αριθ. 1789/2003 (ΕΕ L 281 της 30.10.2003, σ. 1).

      (2)  Με την επιφύλαξη των κανόνων εφαρμογής της συνδυασμένης ονοματολογίας, η περιγραφή εμπορευμάτων θεωρείται ότι έχει μόνον ενδεικτική αξία, δεδομένου ότι το προτιμησιακό καθεστώς καθορίζεται, στο πλαίσιο του παρόντος παραρτήματος, από το πεδίο εφαρμογής των κωδικών ΣΟ. Οσάκις αναγράφεται «ex» πριν από τον κωδικό ΣΟ, το προτιμησιακό καθεστώς καθορίζεται με εφαρμογή του κωδικού ΣΟ και της αντίστοιχης περιγραφής από κοινού.

      (3)  Οι δασμολογικές μειώσεις εφαρμόζονται μόνο στους δασμούς κατ’ αξίαν. Ωστόσο, όσον αφορά το προϊόν του κωδικού 1504 10, η δασμολογική μείωση επιβάλλεται και στον ειδικό δασμό.
   ΠΑΡΑΡΤΗΜΑ II

      ΠΡΩΤΟΚΟΛΛΟ αριθ. 2
      για το καθεστώς που εφαρμόζεται κατά την εισαγωγή στη Δυτική Όχθη και τη Λωρίδα της Γάζας γεωργικών προϊόντων, καταγωγής Κοινότητας

                  1.

                  Τα προϊόντα που απαριθμούνται στο παράρτημα, καταγωγής Κοινότητας, εισάγονται στη Δυτική Όχθη και τη Λωρίδα της Γάζας σύμφωνα με τους όρους που καθορίζονται κατωτέρω και στο παράρτημα.

                  2.

                  Οι εισαγωγικοί δασμοί καταργούνται ή ανάγονται στο επίπεδο που αναφέρεται στη στήλη «α», εντός των ορίων των ετήσιων δασμολογικών ποσοστώσεων που αναφέρονται στη στήλη «β», υπό την επιφύλαξη των ειδικών διατάξεων που αναφέρονται στη στήλη «γ».

                  3.

                  Για τις ποσότητες που εισάγονται καθ’ υπέρβαση των δασμολογικών ποσοστώσεων, οι ισχύοντες δασμοί έναντι τρίτων χωρών εφαρμόζονται, υπό την επιφύλαξη των ειδικών διατάξεων που αναφέρονται στη στήλη «γ».

                  4.

                  Κατά το πρώτο έτος εφαρμογής, οι ποσότητες των δασμολογικών ποσοστώσεων και οι ποσότητες αναφοράς υπολογίζονται ανάλογα με τις βασικές ποσότητες, αφού ληφθεί υπόψη η προθεσμία που έχει διαρρεύσει πριν από την έναρξη ισχύος του παρόντος πρωτοκόλλου.

      ΠΑΡΑΡΤΗΜΑ ΤΟΥ ΠΡΩΤΟΚΟΛΛΟΥ αριθ. 2

                  Κωδικός ΣΟ

                  Περιγραφή εμπορευμάτων

                  Δασμός
                  (%)

                  Δασμολογική ποσόστωση
                  (σε τόνους, εκτός αν αναφέρεται άλλως)

                  Ειδικές διατάξεις

                  α

                  β

                  γ

                  0102 90 71

                  Βοοειδή ζωντανά, με βάρος που υπερβαίνει τα 300 kg, που προορίζονται για σφαγή, εκτός από δαμαλίδες και αγελάδες

                  0

                  300

                  0202 30 90

                  Κρέατα βοοειδών, χωρίς κόκαλα εκτός από μπροστινά τέταρτα του σφαγίου, τέταρτα του σφαγίου που ονομάζονται «αλληλοσυμπληρούμενα», τεμάχια μπροστινών τετάρτων και στηθών, που ονομάζονται «αυστραλιανά», κατεψυγμένα

                  0

                  200

                  0206 22 00

                  Συκώτια βοοειδών, βρώσιμα κατεψυγμένα

                  0

                  100

                  0406

                  Τυριά και πηγμένο γάλα για τυρί

                  0

                  200

                  0407 00 19

                  Αυγά πουλερικών ορνιθώνα για επώαση, εκτός από αυτά των γάλων ή χηνών

                  0

                  120 000 τεμάχια

                  1101 00 15

                  Αλεύρια σιταριού μαλακού και όλυρας

                  0

                  13 000

                  2309 90 99

                  Άλλα παρασκευάσματα των τύπων που χρησιμοποιούνται για τη διατροφή των ζώων

                  2

                  100


Avis juridique important

|

31998D1006(03)

Απόφαση του Συμβουλίου της 24ης Σεπτεμβρίου 1998 για το διορισμό ενός τακτικού μέλους της συμβουλευτικής επιτροπής για την κατάρτιση των φαρμακοποιών

Επίσημη Εφημερίδα αριθ. C 306 της 06/10/1998 σ. 0004 - 0004

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Σεπτεμβρίου 1998 για το διορισμό ενός τακτικού μέλους της συμβουλευτικής επιτροπής για την κατάρτιση των φαρμακοποιών (98/C 306/04)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντος υπόψη την απόφαση 85/434/ΕΟΚ του Συμβουλίου, της 16ης Σεπτεμβρίου 1985, για τη σύσταση συμβουλευτικής επιτροπής για την κατάρτιση των φαρμακοποιών (1), και ιδίως τα άρθρα 3 και 4,Εκτιμώντας:ότι, με την απόφαση του της 23ης Ιουλίου 1996 (2), το Συμβούλιο διόρισε τον κ. Federico PLAZA PINOL τακτικό μέλος της ανωτέρω επιτροπής, για την περίοδο που λήγει στις 22 Ιουλίου 1999 7ότι η ισπανική κυβέρνηση όρισε την κα Nieves MARTΝN SOBRINO εις αντικατάσταση του κ. Federico PLAZA PINOL,ΑΠΟΦΑΣΙΖΕΙ:Άρθρο μόνο Η κα Nieves MARTΝN SOBRINO διορίζεται τακτικό μέλος της συμβουλευτικής επιτροπής για την κατάρτιση των φαρμακοποιών, σε αντικατάσταση του κ. Federico PLAZA PINOL , για το υπόλοιπο της θητείας του, δηλαδή έως τις 22 Ιουλίου 1999.Βρυξέλλες, 24 Σεπτεμβρίου 1998.Για το ΣυμβούλιοΟ ΠρόεδροςJ. FARNLEITNER(1) ΕΕ L 253 της 24.9.1985, σ. 43.(2) ΕΕ C 239 της 17.8.1996, σ. 5.


Avis juridique important

|

31993D0726

93/726/ΕΚ: Απόφαση του Συμβουλίου της 23ης Νοεμβρίου 1993 που αφορά τη σύναψη συμφωνίας μεταξύ της Ευρωπαϊκής Κοινότητας και της Ρουμανίας για αμοιβαία προστασία και έλεγχο των ονομασιών οίνων

Επίσημη Εφημερίδα αριθ. L 337 της 31/12/1993 σ. 0177 - 0177 Φινλανδική ειδική έκδοση: Κεφάλαιο 3 τόμος 55 σ. 0097  Σουηδική ειδική έκδοση: Κεφάλαιο 3 τόμος 55 σ. 0097

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Νοεμβρίου 1993 που αφορά τη σύναψη  συμφωνίας μεταξύ της Ευρωπαϊκής Κοινότητας και της Ρουμανίας για αμοιβαία προστασία και έλεγχο των  ονομασιών οίνων (93/726/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, την πρόταση της Επιτροπής, Εκτιμώντας: ότι η συμφωνία η οποία αποτέλεσε αντικείμενο διαπραγματεύσεων μεταξύ της Ευρωπαϊκής Κοινότητας και  της Ρουμανίας για αμοιβαία προστασία και έλεγχο των ονομασιών οίνων θα βοηθήσει τη λήψη μέτρων για  να εξαλειφθεί αποτελεσματικότερα ο αθέμιτος ανταγωνισμός, κατά την άσκηση των εμπορικών  δραστηριοτήτων, να εξασφαλιστεί μεγαλύτερη προστασία του καταναλωτή και να προωθηθεί το εμπόριο  οίνων μεταξύ των συμβαλλόμενων μερών 7 ότι είναι ως εκ τούτου επιθυμητό να εγκριθεί η εν λόγω  συμφωνία 7 ότι, προκειμένου να διευκολυνθεί η εφαρμογή ορισμένων διατάξεων της συμφωνίας, η Επιτροπή θα έπρεπε  να εξουσιοδοτηθεί να κάνει τις αναγκαίες τεχνικές προσαρμογές, σύμφωνα με τη διαδικασία που  προβλέπεται στο άρθρο 83 του κανονισμού (ΕΟΚ) αριθ. 822/87 του Συμβουλίου της 16ης Μαρτίου 1987 για  την κοινή οργάνωση της αμπελοοινικής αγοράς (1) 7 ότι, εφόσον οι διατάξεις της παρούσας συμφωνίας συνδέονται άμεσα με μέτρα τα οποία καλύπτονται από  την κοινή εμπορική πολιτική και την κοινή γεωργική πολιτική, η εν λόγω συμφωνία πρέπει να γίνει σε  κοινοτικό επίπεδο, ΑΠΟΦΑΣΙΖΕΙ: Άρθρο 1 Η συμφωνία μεταξύ της Ευρωπαϊκής Κοινότητας και της Ρουμανίας για  αμοιβαία προστασία και έλεγχο των ονομασιών οίνων καθώς και το πρωτόκολλο και οι δηλώσεις που  προσαρτώνται σ' αυτή, εγκρίνονται εξ ονόματος της Κοινότητας. Το κείμενα των πράξεων που αναφέρονται στο πρώτο εδάφιο επισυνάπτονται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να  υπογράψει τη συμφωνία και να καταθέσει το έγγραφο έγκρισης από την Κοινότητα. Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 19 παράγραφος 1 της  συμφωνίας. Άρθρο 3 Για την εφαρμογή του άρθρου 13 της συμφωνίας, η Επιτροπή εξουσιοδοτείται να συνάψει τις  αναγκαίες τροποποιητικές πράξεις της συμφωνίας, σύμφωνα με τη διαδικασία που προβλέπεται στο άρθρο  83 του κανονισμού (ΕΟΚ) αριθ. 822/87. Άρθρο 4 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινότητων. Βρυξέλλες, 23 Νοεμβρίου 1993. Για το Συμβούλιο Ο Προέδρος M. SMET (1) ΕΕ αριθ. L 84 της 27. 3. 1987, σ. 1. Κανονισμός όπως τροποποιήθηκε  τελευταία από τον κανονισμό (ΕΟΚ) αριθ. 1566/93 (ΕΕ αριθ. L 154 της 25. 6. 1993, σ. 39).


title: Απόφαση (ΕΕ) 2017/665 του Συμβουλίου, της 3ης Απριλίου 2017, για τον διορισμό πέντε τακτικών και εννέα αναπληρωματικών μελών, έπειτα από πρόταση της Ρουμανίας, στην Επιτροπή των Περιφερειών

text:
               7.4.2017

               EL

               Επίσημη Εφημερίδα της Ευρωπαϊκής Ένωσης

               L 94/40

         ΑΠΌΦΑΣΗ (ΕΕ) 2017/665 ΤΟΥ ΣΥΜΒΟΥΛΊΟΥ
   της 3ης Απριλίου 2017
   για τον διορισμό πέντε τακτικών και εννέα αναπληρωματικών μελών, έπειτα από πρόταση της Ρουμανίας, στην Επιτροπή των Περιφερειών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της ρουμανικής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου 2015, στις 5 Φεβρουαρίου 2015 και στις 23 Ιουνίου 2015 το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020. Στις 21 Απριλίου 2016, με την απόφαση (ΕΕ) 2016/642 του Συμβουλίου (4), ο κ. Robert Sorin NEGOIȚĂ αντικαταστάθηκε από τον κ. Ovidiu Iulian PORTARIUC ως αναπληρωματικό μέλος.

               (2)

               Τέσσερις θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας των κ. Cristian ADOMNIȚEI, κ. Ovidiu Ion BRĂILOIU, κ. Răducu George FILIPESCU και κ. Cătălin George MUNTEANU.

               (3)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της εντολής βάσει της οποίας είχε προταθεί ο κ. Victor MORARU (Mayor of Amara, Ialomița County).

               (4)

               Οκτώ θέσεις αναπληρωματικών μελών της Επιτροπής των Περιφερειών έμειναν κενές λόγω της λήξης της θητείας των κ. Gheorghe CATRINΟΙU, κ. Ciprian DOBRE, κ. Alexandru DRĂGAN, κ. Ovidiu Iulian PORTARIUC, κ. Emil PROȘCAN, κ. Mihai Adrian ȘTEF, κ. Florin Grigore TECĂU και κ. Ion Marcel VELA.

               (5)

               Μία θέση αναπληρωματικού μέλους έμεινε κενή μετά τον διορισμό του κ. Adrian Ovidiu TEBAN ως τακτικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της τρέχουσας θητείας, δηλαδή έως τις 25 Ιανουαρίου 2020:

               α)

               τακτικά μέλη:

                           —

                           ο κ. Ionel ARSENE, President of Neamț County Council,

                           —

                           ο κ. Decebal FĂGĂDĂU, Mayor of Constanța,

                           —

                           ο κ. Victor MORARU, President of Ialomița County Council (αλλαγή εντολής),

                           —

                           ο κ. Adrian Ovidiu TEBAN, Mayor of Cugir,

                           —

                           ο κ. Marius Ioan URSĂCIUC, Mayor of Gura Humorului·

                     και

               β)

               αναπληρωματικά μέλη:

                           —

                           ο κ. Árpád-András ANTAL, Mayor of Sfântu Gheorghe,

                           —

                           ο κ. Emil BOC, Mayor of Cluj-Napoca,

                           —

                           ο κ. Dănuț BUHĂESCU, Mayor of Uricani,

                           —

                           ο κ. Ion DUMITREL, President of Alba County Council,

                           —

                           ο κ. Viorel IONESCU, Mayor of Hîrșova,

                           —

                           ο κ. Petre Emanoil NEAGU, President of Buzău County Council,

                           —

                           ο κ. Cosmin NECULA, Mayor of Bacău,

                           —

                           ο κ. Nicolae PANDEA, Mayor of Ștefan cel Mare,

                           —

                           ο κ. Marius Horia ȚUȚUIANU, President of Constanța County Council.

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 3 Απριλίου 2017.

            Για το Συμβούλιο

            Ο Πρόεδρος

         R. GALDES

      (1)  Απόφαση (ΕΕ) 2015/116 του Συμβουλίου, της 26ης Ιανουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2015 έως 25 Ιανουαρίου 2020 (ΕΕ L 20 της 27.1.2015, σ. 42).

      (2)  Απόφαση (ΕΕ) 2015/190 του Συμβουλίου, της 5ης Φεβρουαρίου 2015, για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 31 της 7.2.2015, σ. 25).

      (3)  Απόφαση (ΕΕ) 2015/994 του Συμβουλίου, της 23ης Ιουνίου 2015, για τον διορισμό μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020 (ΕΕ L 159 της 25.6.2015, σ. 70).

      (4)  Απόφαση (ΕΕ) 2016/642 του Συμβουλίου, της 21ης Απριλίου 2016, για τον διορισμό ενός τακτικού και ενός αναπληρωματικού μέλους, έπειτα από πρόταση της Ρουμανίας, στην Επιτροπή των Περιφερειών (ΕΕ L 108 της 23.4.2016, σ. 34).


title: Απόφαση 2013/182/ΚΕΠΠΑ του Συμβουλίου, της 22ας Απριλίου 2013 , για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη

text:
                  23.4.2013

                  EL

                  Επίσημη Εφημερίδα της Ευρωπαϊκής Ένωσης

                  L 111/50

         ΑΠΟΦΑΣΗ 2013/182/ΚΕΠΠΑ ΤΟΥ ΣΥΜΒΟΥΛΙΟΥ
         της 22ας Απριλίου 2013
         για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Εκτιμώντας τα ακόλουθα:

                     (1)

                     Στις 28 Φεβρουαρίου 2011, το Συμβούλιο εξέδωσε την απόφαση 2011/137/ΚΕΠΠΑ (1).

                     (2)

                     Σύμφωνα με το άρθρο 12 παράγραφος 2 της απόφασης 2011/137/ΚΕΠΠΑ, το Συμβούλιο αναθεώρησε πλήρως τον κατάλογο των προσώπων και οντοτήτων που περιλαμβάνονται στα παραρτήματα II και IV της οικείας απόφασης και κατέληξε στο συμπέρασμα ότι ένα πρόσωπο δεν θα πρέπει να εξακολουθήσει πλέον να υπόκεινται στα περιοριστικά μέτρα που προβλέπει η εν λόγω απόφαση.

                     (3)

                     Στις 14 Μαρτίου 2013, το Συμβούλιο Ασφαλείας του Οργανισμού Ηνωμένων Εθνών εξέδωσε την απόφαση 2095 (2013), με την οποία τροποποιείται το εμπάργκο όπλων που επιβάλλεται με την παράγραφο 9 στοιχείο α) της απόφασης 1970 (2011) και εξειδικεύεται με την παράγραφο 13 στοιχείο α) της απόφασης 2009 (2011).

                     (4)

                     Η απόφαση 2011/137/ΚΕΠΠΑ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

            Άρθρο 1
            Η απόφαση 2011/137/ΚΕΠΠΑ τροποποιείται ως εξής:
            Το άρθρο 2 αντικαθίσταται από το ακόλουθο κείμενο:

                  «Άρθρο 2

                     1.   Το άρθρο 1 δεν εφαρμόζεται:

                                 α)

                                 για την προμήθεια, πώληση ή μεταβίβαση μη θανατηφόρου στρατιωτικού εξοπλισμού ή εξοπλισμού που θα μπορούσε να χρησιμοποιηθεί για εσωτερική καταστολή, και προορίζεται να χρησιμοποιηθεί αποκλειστικά για ανθρωπιστικούς σκοπούς ή για την παροχή προστασίας·

                                 β)

                                 για την παροχή τεχνικής βοήθειας, κατάρτισης ή άλλης βοήθειας, καθώς και προσωπικού, που σχετίζεται με τέτοιον εξοπλισμό·

                                 γ)

                                 για την παροχή οικονομικής βοήθειας που σχετίζεται με τέτοιον εξοπλισμό.

                     2.   Το άρθρο 1 δεν εφαρμόζεται:

                                 α)

                                 για την προμήθεια, πώληση ή μεταβίβαση όπλων και σχετικού υλικού·

                                 β)

                                 για την παροχή τεχνικής βοήθειας, κατάρτισης ή άλλης βοήθειας, καθώς και προσωπικού, που σχετίζεται με τέτοιον εξοπλισμό·

                                 γ)

                                 για την παροχή οικονομικής βοήθειας που σχετίζεται με τέτοιον εξοπλισμό,

                           όπως εγκρίθηκε εκ των προτέρων από την επιτροπή που έχει συσταθεί βάσει της παραγράφου 24 της απόφασης 1970 (2011) του ΣΑΗΕ («η επιτροπή»).

                     3.   Το άρθρο 1 δεν εφαρμόζεται για την προμήθεια, πώληση ή μεταβίβαση προστατευτικού ρουχισμού, μεταξύ άλλων αλεξίσφαιρων γιλέκων και στρατιωτικών κρανών, τα οποία είχαν εξάγει προσωρινά στη Λιβύη μέλη του προσωπικού του ΟΗΕ ή της Ένωσης ή των κρατών μελών της, αντιπρόσωποι των μέσων μαζικής ενημέρωσης και μέλη ανθρωπιστικών και αναπτυξιακών αποστολών και λοιπό προσωπικό αποκλειστικά για προσωπική τους χρήση.

                     4.   Το άρθρο 1 δεν εφαρμόζεται για την προμήθεια, την πώληση ή τη μεταβίβαση μη θανάσιμου στρατιωτικού εξοπλισμού, που παρέχεται αποκλειστικά για σκοπούς ασφάλειας ή παροπλισμού στην κυβέρνηση της Λιβύης.

                     5.   Το άρθρο 1 δεν εφαρμόζεται για την παροχή τεχνικής βοήθειας, κατάρτισης, οικονομικής και άλλης βοήθειας, που παρέχεται αποκλειστικά για σκοπούς ασφάλειας ή παροπλισμού στην κυβέρνηση της Λιβύης.

                     6.   Το άρθρο 1 δεν εφαρμόζεται:

                                 α)

                                 για την προμήθεια, πώληση ή μεταβίβαση όπλων και σχετικού υλικού, που παρέχεται αποκλειστικά για σκοπούς ασφάλειας ή παροπλισμού στην κυβέρνηση της Λιβύης·

                                 β)

                                 για την προμήθεια, πώληση ή μεταβίβαση μικρών όπλων, ελαφρού οπλισμού και σχετικού υλικού, το οποίο είχαν εξάγει προσωρινά στη Λιβύη αποκλειστικά για χρήση του προσωπικού του ΟΗΕ, αντιπρόσωποι των μέσων μαζικής ενημέρωσης και μέλη ανθρωπιστικών και αναπτυξιακών αποστολών, καθώς και άλλο προσωπικό,

                           το οποίο έχει κοινοποιηθεί στην επιτροπή εκ των προτέρων και η επιτροπή δεν έχει λάβει σχετική αρνητική απόφαση εντός πέντε εργάσιμων ημερών μετά την εν λόγω κοινοποίηση.».

            Άρθρο 2
            Τα παραρτήματα II και IV της απόφασης 2011/137/ΚΕΠΠΑ τροποποιούνται όπως ορίζεται στο παράρτημα της παρούσας απόφασης.

            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

            Λουξεμβούργο, 22 Απριλίου 2013.

                  Για το Συμβούλιο

                  Η Πρόεδρος

               C. ASHTON

            (1)  ΕΕ L 58 της 3.3.2011, σ. 53.

            ΠΑΡΑΡΤΗΜΑ
            Ο κατωτέρω διαγράφεται από τον κατάλογο των παραρτημάτων ΙΙ και IV της απόφασης 2011/137/ΚΕΠΠΑ:
            ASHKAL, Al-Barrani


Avis juridique important

|

31998D0705

98/705/Ευρατόμ: Απόφαση της Επιτροπής της 26ης Ιουνίου 1998 για παράταση της διάρκειας ισχύος της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Ιαπωνίας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής με αντικείμενο τη συνεργασία στις δραστηριότητες εκπόνησης της κατασκευαστικής μελέτης (EDA) για το διεθνή θερμοπυρηνικό πειραματικό αντιδραστήρα (ITER), από την Επιτροπή για λογαριασμό και εξ ονόματος της Κοινότητας [κοινοποιηθείσα υπό τον αριθμό Ε(1998) 1381]

Επίσημη Εφημερίδα αριθ. L 335 της 10/12/1998 σ. 0066 - 0066

ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Ιουνίου 1998 για παράταση της διάρκειας ισχύος της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Ιαπωνίας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής με αντικείμενο τη συνεργασία στις δραστηριότητες εκπόνησης της κατασκευαστικής μελέτης (EDA) για το διεθνή θερμοπυρηνικό πειραματικό αντιδραστήρα (ITER), από την Επιτροπή για λογαριασμό και εξ ονόματος της Κοινότητας [κοινοποιηθείσα υπό τον αριθμό Ε(1998) 1381] (98/705/Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,Εκτιμώντας:ότι το Συμβούλιο, με την απόφαση (1) της 22ας Ιουνίου 1998, ενέκρινε την παράταση της ισχύος της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Ιαπωνίας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής με αντικείμενο τη συνεργασία στις δραστηριότητες εκπόνησης της κατασκευαστικής μελέτης (EDA) για το διεθνή θερμοπυρηνικό πειραματικό αντιδραστήρα (ITER),ΑΠΟΦΑΣΙΖΕΙ:Άρθρο 1 Με την παρούσα απόφαση παρατείνεται, εξ ονόματος της Κοινότητας, η διάρκεια ισχύος της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Ιαπωνίας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής με αντικείμενο τη συνεργασία στις δραστηριότητες εκπόνησης της κατασκευαστικής μελέτης (EDA) για το διεθνή θερμοπυρηνικό πειραματικό αντιδραστήρα (ITER).Το κείμενο της τροποποίησης με την οποία παρατείνεται η ισχύς της συμφωνίας ITER EDA, μαζί με τα υπομνήματα συμφωνίας για την παράταση της διάρκειας ισχύος της συμφωνίας ITER EDA, επισυνάπτεται στην παρούσα απόφαση (2).Άρθρο 2 Το μέλος της Επιτροπής που είναι αρμόδιο για την επιστήμη, την έρευνα και την ανάπτυξη, ή ο διορισμένος εκπρόσωπός του, εξουσιοδοτείται να υπογράψει την τροποποίηση για την παράταση της ισχύος της συμφωνίας ITER EDA, η οποία δεσμεύει την Ευρωπαϊκή Κοινότητα Ατομικής Ενέργειας.Βρυξέλλες, 26 Ιουνίου 1998.Για την ΕπιτροπήΙdith CRESSONΜέλος της Επιτροπής(1) Βλέπε σελίδα 61 της παρούσας Επίσημης Εφημερίδας.(2) Βλέπε σελίδα 62 της παρούσας Επίσημης Εφημερίδας.


title: 2014/138/ΚΕΠΠΑ: Απόφαση EUFOR RCA/2/2014 της Επιτροπής Πολιτικής και Ασφάλειας, της 11ης Μαρτίου 2014 , σχετικά με τη σύσταση της Επιτροπής Συνεισφερόντων για τη στρατιωτική επιχείρηση της Ευρωπαϊκής Ένωσης στην Κεντροαφρικανική Δημοκρατία (EUFOR RCA)

text:
               15.3.2014

               EL

               Επίσημη Εφημερίδα της Ευρωπαϊκής Ένωσης

               L 76/39

      ΑΠΌΦΑΣΗ EUFOR RCA/2/2014 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ

   της 11ης Μαρτίου 2014
   σχετικά με τη σύσταση της Επιτροπής Συνεισφερόντων για τη στρατιωτική επιχείρηση της Ευρωπαϊκής Ένωσης στην Κεντροαφρικανική Δημοκρατία (EUFOR RCA)
   (2014/138/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2014/73/ΚΕΠΠΑ του Συμβουλίου, της 10ης Φεβρουαρίου 2014, σχετικά με στρατιωτική επιχείρηση της Ευρωπαϊκής Ένωσης στην Κεντροαφρικανική Δημοκρατία (EUFOR RCA) (1), και ιδίως το άρθρο 8 παράγραφος 5,
   Εκτιμώντας τα ακόλουθα:

               (1)

               Σύμφωνα με το άρθρο 8 παράγραφος 5 της απόφασης 2014/73/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις σχετικές αποφάσεις για τη συγκρότηση Επιτροπής Συνεισφερόντων (ΕπΣ) για τη στρατιωτική επιχείρηση της Ευρωπαϊκής Ένωσης στην Κεντροαφρικανική Δημοκρατία (EUFOR RCA).

               (2)

               Τα συμπεράσματα του Ευρωπαϊκού Συμβουλίου της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002 περιλαμβάνουν τις ρυθμίσεις για τη συμμετοχή τρίτων κρατών σε επιχειρήσεις διαχείρισης κρίσεων και για τη σύσταση της ΕπΣ.

               (3)

               Η ΕπΣ θα πρέπει να καταστεί ένα φόρουμ όπου θα συζητείται με τα συνεισφέροντα τρίτα κράτη οποιοδήποτε πρόβλημα διαχείρισης της EUFOR RCA. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της EUFOR RCA, θα πρέπει να λαμβάνει υπόψη της τις απόψεις που εκφράζει η ΕπΣ.

               (4)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας. Συνεπώς, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σύσταση και εντολή καθηκόντων
   Με την παρούσα συστήνεται Επιτροπή Συνεισφερόντων (ΕπΣ) για τη στρατιωτική επιχείρηση της Ευρωπαϊκής Ένωσης στην Κεντροαφρικανική Δημοκρατία (EUFOR RCA). Η εντολή καθηκόντων της ΕπΣ καθορίζεται στα συμπεράσματα του Ευρωπαϊκού Συμβουλίου της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002.
   Άρθρο 2
   Σύνθεση
   1.   Μέλη της ΕπΣ είναι οι εξής:

               —

               αντιπρόσωποι όλων των κρατών μελών,

               —

               αντιπρόσωποι τρίτων κρατών που συμμετέχουν στην EUFOR RCA και συνεισφέρουν σημαντικά.

         2.   Στις συνεδριάσεις της ΕπΣ, μπορεί επίσης να παρίσταται αντιπρόσωπος της Επιτροπής.
   Άρθρο 3
   Πληροφόρηση από τον διοικητή επιχείρησης της ΕΕ
   Η ΕπΣ πληροφορείται από τον διοικητή επιχείρησης της ΕΕ.
   Άρθρο 4
   Πρόεδρος
   Η ΕπΣ προεδρεύεται από τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας ή από αντιπρόσωπό του, σε στενή διαβούλευση με τον πρόεδρο της στρατιωτικής επιτροπής της Ευρωπαϊκής Ένωσης ή τον αντιπρόσωπό του.
   Άρθρο 5
   Συνεδριάσεις
   1.   Η ΕπΣ συγκαλείται από τον πρόεδρο σε τακτική βάση. Όταν το απαιτούν οι περιστάσεις, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή έπειτα από αίτηση μέλους.
   2.   Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ.
   Άρθρο 6
   Εμπιστευτικότητα
   1.   Σύμφωνα με την απόφαση 2013/488/ΕΕ του Συμβουλίου (2), οι κανονισμοί ασφαλείας του Συμβουλίου εφαρμόζονται στις συνεδριάσεις και τις εργασίες της ΕπΣ. Ειδικότερα, οι αντιπρόσωποι στην ΕπΣ διαθέτουν την κατάλληλη διαπίστευση ασφαλείας.
   2.   Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει ομόφωνα διαφορετικά.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημερομηνία έκδοσής της.

      Βρυξέλλες, 11 Μαρτίου 2014.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 40 της 11.2.2014, σ. 59.

      (2)  Απόφαση 2013/488/EE του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).